Nafarroako Parlamentuko Mahaiak, 2022ko otsailaren 7an egindako bilkuran, Eledunen Ba­­­­­tzarrari en­­­­­tzun ondoren, erabaki hau hartu zuen, besteak beste:

**1.** Izapide­­­­­tzeko onar­­­­­tzea Adolfo Araiz Flamarique jaunak aurkezturiko galdera, Nafarroan sorgin-ehizaren xede izan ziren emakume nafarren memoria eta errekonozimenduari buruzkoa.

**2.** Nafarroako Parlamentuko Aldizkari Ofizialean argitara dadin agin­­­­­tzea.

**3.** Nafarroako Gobernuari igor­­­­­tzea, Legebil­­­­­tzarreko Erregelamenduko 194. artikuluak agindutakoari jarraikiz, ida­­­­­tzizko eran­­­­­tzuna bidal dezan.

Iruñean, 2022ko otsailaren 7an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu ditzan eta idatziz erantzun dakizkion:

Nafarroako Parlamentuak erabaki bat onetsi zuen 2019ko martxoaren 28an egindako Osoko Bilkuran; haren bidez, Nafarroako Gobernua premiatu zuen Memoriaren Institutuak sorgin-ehizaren biktimen memoria ere jaso dezan, eta honako hau zioen:

“1.- Nafarroako Gobernua premiatzen da sorgin-ehizaren biktimen inguruko azterketak eta ikerketak egitea aintzat har dezan –Bizikidetzaren eta Giza Eskubideen Zuzendaritza Nagusiak, Nafarroako Memoriaren Institutuaren barruan eta genero ikuspegian espezifikoki zentratutako lan- eta egintza-ildo baten barruan–, epe historiko berriagoetan ere emakumeek jasan duten errepresioaren aurrekari gisa.

2.- Nafarroako Gobernua premiatzen da sorgin-ehizarekin lotutako memoria-lekuen mapa bat egin dezan, leku horiei emanez beste memoria-leku batzuen babes-araubidearen antzeko bat.

3.- Nafarroako Gobernua premiatzen da erakunde publikoek errekonozimendu-omenaldi bat egin dezaten sorgin-ehizaren testuinguruan eraildako pertsonen gomutan –gehienak, emakumeak–, feminizidio instituzional ikaragarri horren salaketa publikoa eginez hartara.

4.- Nafarroako Gobernua premiatzen da Hezkuntza Departamentuak material didaktikoak eta ikus-entzunezkoen materialak prestatzea susta dezan, sorgin-ehizaren biktima izan ziren emakume errepresaliatuen ikuspegia eskaintzeko.

Kataluniako Parlamentuak, berriz, gai horri berari buruzko erabaki bat onetsi zuen orain dela gutxi Osoko Bilkuran. Honako hau, hain zuzen ere:

“1. Parlamentuak aitortzen du sorginkeria dela-eta salatu eta kondenatutako emakumeak mundu osoan milaka emakume erailtzea ekarri zuen jazarpen misoginoaren biktima izan zirela.

2. Parlamentuak babesa ematen dio “Ez ziren sorginak, emakumeak ziren” kanpainari, bai eta haien memoriaren erreparazioari ere. Kataluniako Parlamentuak Gobernua premiatzen du:

a. Historian zehar sorginkeria dela-eta bidegabeki kondenatu, exekutatu eta erreprimitutako emakume guztien memoria historikoa erreparatu dezan –hartara, irain-ordainezko ekintzak sustatuko ditu– eta herritarrak sentsibiliza ditzan berdintasunaren eta giza eskubideen balioak direla-eta.

b. Sorgin-ehizari eta haren zioei buruzko azterlan akademiko genero-ikuspegidunak susta ditzan, eta curriculum akademikoan sar ditzan.

c. Zabalkundeko ekintzak sustatzea bultza dezan, urteak joan urteak etorri Katalunian gertatutako sorgin-ehiza ezagutarazteko eta gertakari historiko hori eta horren zioak direla-eta sentsibilizatzeko (desberdin denaren kriminalizazioa, misoginia).

d. Kataluniako udalei eska diezaien beren izendegiak berrikus ditzatela, sorginkeria dela-eta beren herrietan kondenatutako emakumeen izenak jasotzeko bertan, erreparazio historikoko eta kaleen izenak feminizatzeko ariketa gisa.

Hori dena ikusita, honako hau galdetu nahi dut:

1.- Nafarroako Parlamentuak ebatzitako betetze aldera, Bakearen, Bizikidetzaren eta Giza Eskubideen Zuzendaritza Nagusiak zer egin du genero ikuspegian espezifikoki zentratutako lan- eta egintza-ildo bat zertzeko, sorgin-ehizaren biktimen inguruko azterketak eta ikerketak egin daitezen epe historiko berriagoetan ere emakumeek jasan duten errepresioaren aurrekari gisa?

2.- Nafarroako Gobernuak zer egin du 2019ko martxotik hona sorgin-ehizarekin lotutako memoria-lekuen mapa bat egiteko eta leku horiei beste memoria-leku batzuen babes-araubidearen antzeko bat emateko? Zer herritan lokalizatu dira sorgin-ehizarekin lotutako memoria-leku horiek?

3.- Nafarroako Gobernuak egin al du –zuzenean nahiz ukitutako toki entitateekin lankidetzan– errekonozimendu-omenaldirik sorgin-ehizaren testuinguruan eraildako pertsonen gomutan –gehienak, emakumeak–, feminizidio instituzional ikaragarri horren salaketa publikoa eginez hartara? Egin ez badu, Gobernuak ba al du emakume horiei errekonozimendu-omenaldirik egiteko asmorik?

4.- Hezkuntza Departamentuak zer egin du sorgin-ehizaren biktima izan ziren emakume errepresaliatuen ikuspegidun material didaktikoak eta ikus-entzunezkoen materialak prestatzeko?

Iruñean, 2022ko otsailaren 3an

Foru parlamentaria: Adolfo Araiz Flamarique